## Igualtat destina un milió d’euros per a finançar programes que fomenten la igualtat i l’associacionisme de dones en 2024

*** Les subvencions estan destinades a entitats sense ànim de lucre i a associacions de dones per a visibilitzar i potenciar el teixit associatiu
* Segons es publica en el DOGV, la finalitat d’estes ajudes és promoure la participació i la presència de les dones en condicions igualitàries en tots els àmbits de la societat**

La Vicepresidència Segona i Conselleria de Serveis Socials, Igualtat i Habitatge ha convocat un milió d’euros en ajudes per a promoure la participació i la presència de les dones en condicions igualitàries en tots els àmbits de la societat, visibilitzar-les i potenciar el teixit associatiu de dones.

El *Diari Oficial de la Generalitat Valenciana* ([DOGV](https://dogv.gva.es/datos/2024/05/23/pdf/2024_4624.pdf)) ha publicat en la seua edició d’este dijous la convocatòria d’estes subvencions a les quals poden optar entitats sense ànim de lucre que tinguen entres els seus fins la promoció i foment de la igualtat d’oportunitats entre dones i hòmens i, també, associacions de dones que acrediten que, almenys, el 90 % de les persones associades són dones.

A través d’estes ajudes se subvencionaran programes que visibilitzen la dona en àmbits de la societat ocupats tradicionalment per hòmens, així com programes que fomenten i potencien l’associacionisme de dones amb la finalitat de promoure la seua participació i la seua presència de manera igualitària en tots els sectors.

Entre els criteris de valoració de les sol·licituds es té en compte l’antiguitat de l’entitat, la seua especialització, la presència equilibrada de dones en els òrgans de govern i la contractació de dones víctimes de violència de gènere, amb discapacitat igual o superior al 33 % o en risc d’exclusió.  
A més, es valora la possessió d’un certificat o distintiu empresarial en matèria d’igualtat o com a entitat col·laborada en igualtat d’oportunitats entre dones i hòmens.

Respecte a la qualitat del projecte objecte de finançament es tenen en compte els recursos humans i l’originalitat i viabilitat del projecte.  
El termini de presentació de les sol·licituds serà de 20 dies hàbils a comptar de l’endemà de la publicació d’esta convocatòria en el DOGV i es farà de manera telemàtica.

Fecha: 23/05/2024